Avvenimenti reċenti fil-Bolivja fejn l-irregolaritajiet fl-elezzjonijiet, kif juru l-awditu tal-Organizzazzjoni tal-Istati Amerikani, wasslu għal protesta popolari, għal sejħiet minn diversi setturi tas-soċjetà bħat-trade unions, il-forzi armati, il-pulizija, u atturi politiċi ewlenin għall-President Morales biex iħalli l-poter u finalment għar-riżenja tal-President, qed ipoġġu f'dubju l-istabbiltà tal-pajjiż u l-paċi soċjali. Huwa ta' importanza vitali ir-ritorn għan-normalità kostituzzjonali sabiex l-istat tad-dritt, il-prinċipji demokratiċi u d-drittijiet ċivili jiġu rispettati. F'dan il-kuntest, l-Unjoni Ewropea tappoġġa soluzzjoni istituzzjonali li tippermetti li persuna tieħu pożizzjoni ta' tmexxija interim bi tħejjija għal elezzjonijiet ġodda, u li tevita li jkun hemm vojt fil-poter, li jista' jkollu konsegwenzi gravi għall-pajjiż kollu. L-objettiv immedjat tal-awtoritajiet transizzjonali għandu jkun li jiġu żgurati l-paċi u s-sigurtà fil-pajjiż u li jkun hemm elezzjonijiet rapidi, fejn ir-rieda tal-poplu tkun tista' tiġi espressa liberament. Inħeġġu lill-atturi politiċi u soċjali kollha biex jappoġġaw din id-direzzjoni istituzzjonali u biex jaħdmu għal rikonċiljazzjoni paċifika. Il-vjolenza u r-retribuzzjoni politika mhumiex aċċettabbli u ser jaggravaw biss il-firda soċjali. Aħna nappellaw lill-korpi tal-infurzar tal-liġi biex jiggarantixxu s-sigurtà lin-nies Bolivjani, filwaqt li jirrispettaw dejjem id-drittijiet tal-bniedem. L-istabbiltà futura tal-Bolivja tiddependi fuq iż-żamma tal-valuri demokratiċi u l-istat tad-dritt, filwaqt li l-pajjiż jinżamm magħqud u inklużiv. L-Unjoni Ewropea kienet sieħba prinċipali ta' kooperazzjoni għall-Bolivja u ser tkompli tappoġġa t-tisħiħ tal-istituzzjonijiet demokratiċi tagħha u l-iżvilupp ekonomiku u soċjali tagħha. Il-Pajjiżi Kandidati tar-Repubblika tal-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Armenja jallinjaw ruħhom ma' din id-dikjarazzjoni. *-Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.